اوکراینا پرزیدنتی ولودیمیر زلنسکی بیان ائدیب کی، روسیانین قارا دنیز تاخیل دهلیزی سازیشینی دایاندیرماسینا باخمایا‌راق، تورکیه و بیرلشمیش میللت‌لر تشکیلاتی‌نین (بمت) دستکی ایله اوکراینا‌دان تاخیل داشینماسی داوام ائدیر.
ولودیمیر زلنسکی گئجه ساعات‌لاریندا "تلگرام" حسابیندان پایلاشدیغی ویدئو مراجیتده اؤلکه‌سینده روسیایا قارشی داوام ائدن محاربه ایله باغلی آچیقلاما‌لار وئریب.
فرانسا پرزیدنتی امانوئل ماکرونلا تلفون دانیشیغی آپاردیق‌لارینی قئید ائدن زلنسکی روسیانین قارا دنیز تاخیل دهلیزی راضیلاشماسینی دایاندیرماسینا باخمایا‌راق، تورکیه و بمت-نین دستکی ایله اوکراینا‌دان تاخیل داشینماسی‌نین داوام ائتدیگینی بیلدیریب:
"بو گون‌لرده تاریم محصول‌لاری داشییان اوکراینا گمی‌لری‌نین حرکتی داوام ائدیب".
روسیانین تاخیل داشینماسی‌نین قارشی‌سی آلینارسا، دونیانین بونا رئاکسیا وئرمه‌سی‌نین واجیب‌لیگینی دیله گتیرن زلنسکی دئییب:
"بونونلا بئله، تاخیل دهلیزی‌نین اعتبارلی و اوزون مودتلی محافظه‌یه احتیاجی وار. روسیا آچیق شکیلده بیلمه‌لی‌دیر کی، بیزیم ارزاق صادراتیمیزی پوزان ایستنیلن حرکت دونیا طرفیندن گوجلو عکس-صدا دوغورا‌جاق. بو، سؤزون اصل معناسیندا اون میلیون‌لارلا اینسانین حیات مسئله‌سی‌دیر".
خاطیرلاداق کی، قلوبال ارزاق بحرانی‌نین حلی اوچون تورکیه-نین کووردیناسیونو ایله حیاتا کئچیریلن قارا دنیز تاخیل تشببوسو اوکراینا، روسیا، تورکیه و بمت آراسیندا جولایین 22-ده ایستانبول-دا پرزیدنت رجب طیب اردوغانین حمایه‌سی ایله ایمضالانیب.
